Марко Ганчев
Постижения в селекцията

chitanka.info

Отде дойде ни до главата,

че по пазарите

от ден на ден

все по-безвкусен става зарзавата,

все по-изкусно подреден?

Не е тъй, както ни изглежда —

че в арсенала в Казанлък

плод-зеленчукът ни се произвежда,

ами било научен майсторлък.

Науката, като създава сорт,

особено докато той е пробен,

го правела удобен за транспорт,

дори вкусът му да е неудобен.

Та в крак с глобалната наука

и българинът, тъй де, не е прост.

Дори я изпреварва тука

в селекцията, ако е въпрос.

И властници от тоя сорт —

безвкусни — сме си посадили:

да стават само за транспорт.

И то в добри автомобили.

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.